User:Baysavevo/sandbox

Хандун олон улсын их сургууль
Хандун олон улсын их сургууль (English: Handong Global University, Korean: 한동대학교, Hanja: 韓東大學校) нь Бүгд Найрамдах Солонгос Улсын хойд Гёнсан мужийн Похан хотод байрлах хувийн, христитгэлт, дөрвөн жилийн сургалттай их сургууль юм.

Тойм
30 гаруй орноос ирсэн нийт 5000 орчим оюутан суралцдаг ба баклавр, баклаврын дараах сургалтууд аль аль нь олон улсын хөтөлбөрөөр явагддаг. Баклаврын хөтөлбөрүүд дараах арван хоёр бүрэлдэхүүн сургууль дээр явагдаж байна: •	Олон Улсын Удирдлагын сургууль •	Гадаад харилцаа, хэл болон уран зохиолын сургууль •	Менежмент, эдийн засгийн сургууль •	Хуулийн сургууль •	Харилцаа холбоо, шинжлэх ухааны сургууль •	Сэтгэл судлал, нийгмийн халамжийн сургууль •	Барилга, хүрээлэн буй орчны системийн инженерийн сургууль •	Контент боловсруулалтын дизайны сургууль •	Байгалийн ухааны сургууль •	Комьютерийн шинжлэх ухаан ба цахилгаан инжнерчлэлийн сургууль •	Олон Улсын Эдисон академи •	Урлагийн боловсролын сургууль Хандун олон улсын их сургууль улирал болгонд нийт хичээлийн 40 орчим хувийг Англи хэлээр зааж байна. Англи хэлээр ярьдаг гадаад оюутнууд дараах мэргэжлүүдээр суралцах бүрэн боломжтой: •	Мэдээллийн технологи •	Олон улсын бизнес, менежмент •	АНУ болон олон улсын хууль •	Сэтгэл судлал, сэтгэлзүйн зөвөлгөө •	Солонгос судлал Оюутан нь нийт 130 багц цагийн хичээлийг дүүргэснээр төгсөх болзол хангана. Үүнд, мэргэжлийн хичээл 66 багц цаг, ерөнхий эрдмийн хичээл 27 багц цаг, олон улсын ерөнхий эрдмийн хичээл 20 багц цаг, солонгос хэл 12 багц цаг, сонгох хичээл 17 багц цаг болно. Мөн 6 улирал номлолд хамрагдах, заавал суух ёстой удирдагч бэлтгэх хичээл, нийгмийн үйлчлэл зэрэг нь ерөнхий эрдмийн хичээлийн ангилалд багтсан байдаг.

Түүх
Хандун олон улсын их сургууль анх 1994 оны 12 сард байгуулагдсан. Уг сургуулийн үүсгэн байгуулагч Сун Тэ Хүн өөрөө дунд бизнесийн компанийн эзэн байсан бөгөөд Христитгэлт их сургууль байгуулах газар болон мөнгө санхүүг хувиасаа хандивласан юм. Тэрээр доктор Ким Юн Гилийг их сургуулийн анхны ерөнхийлөгчөөр урьж ажиллуулжээ. Доктор Ким бол христитгэлт удирдагч бөгөөд өмнө нь НАСА-д судлаач эрдэмтнээр ажиллаж байсан туршлагатай, мөн Солонгосын Шинжлэх Ухаан, Технологийн Эрдмийн Хүрээлэнд (КАИСТ) профессороор ажиллаж байжээ. Их сургуулийн эхний жилүүдэд олон янзын бэрхшээл тулгарч байсны дотор ерөнхийлөгч Ким анхныхаа багш, оюутнуудыг шалгаруулж авч байх үеэр үүсгэн байгуулагчийн хувийн компани дампуурч байжээ. Түүнчлэн зөвхөн Поханы иргэдийг л сургаж бэлтгэх их сургууль байх ёстой хэмээсэн оршин суугчдын эсэргүүцэл гарч байлаа. Тус их сургууль нь Христитгэлт их сургууль болох төдийгүй Солонгос улсын өнцөг булан бүрээс оюутан элсүүлж байгаа гэдгийг мэдсэн Поханы оршин суугчид уг их сургуулийг байгуулахыг олноороо хүчтэй эсэргүүцэж байв. Улмаар асуудалд шүүхийн хэмжээнд тулж, нэг удаагийн шүүх хурал дээр ерөнхийлөгч Кимийг албан ёсоор батлагдаагүй байгаа зорилгод засгийн газрын татаасыг ашигласан хэргээр буруутгасан байна. Тэрээр 56 хоногийг шоронд өнгөрөөсөнийхөө дараа цагаатгагдаж суллагдсан юм. Санхүүгийн байдал дутмаг байснаас болж уг их сургууль нь дампууралд орох олон удаагийн хямралд өртөж байсан. Ерөнхийлөгч Ким болон дэд ерөнхийлөгч нар хандив цуглуулах зорилгоор Солонгосын болон гадаадын сүм цуглаануудаар зочилж итгэгч ахан дүүстэйгээ уулзаж явсан. Сөүл дэх Оннури Комюнити цуглааны /Onnuri Community Church/ пастор Хандун олон улсын их сургуулийн удирдах зөвлөлийн даргаар томилогдсон нь тус хоёр байгууллага урт хугацаанд харилцаа холбоотой байх үндсийг тавьжээ. Ерөнхийлөгч Ким нь KAIST-аас авсан өөрийн тэтгэврийг хүртэл сургуульдаа хандивласан байдаг. Мөн маш олон профессор багш нар хэдэн сарын турш ямар ч цалин хөлсгүйгээр ажиллаж байсан юм. Боловсролын яамнаас Хандун олон улсын их сургуулийг боловсролын салбарт шинэчлэл хийсэн хэмээн үнэлж, улмаар боловсролын салбарт явуулах засгийн газрын төсөлд уг их сургууль шалгарч чаджээ. Ийнхүү санхүүгийн хувьд үйл ажиллагаагаа цаашид үргэлжлүүлэх боломжтой болсон юм. Тус их сургуулийн төгсөгчдийн компьютер, англи хэлний мэдлэг сайтай байсан нь томоохон компани, корпорациудын ажилтан шалгаруулж авдаг хэлтсийнхэн дунд ихэд үнэлэгдсэн байна. Мөн 2007 онд, UNESCO-ийн санаачлагаар байгуулагдсан их сургуулиудийн сүлжээ буюу UNITWIN хөтөлбөрт нэгдсэн. 2010 ба 2011 онд Солонгос Улсын Боловсролын яамнаас ACE буюу Боловсролын дэвшилтэт сургалттай их сургуулиар шалгарчээ. UNITWIN-тэй явуулж буй хамтын ажиллагааны хүрээнд, Нэгдсэн Үндэстний Боловсролын Нөлөөллийн (United Nations Academic Impact - UNAI) сүлжээний 10 их сургуулийн нэгээр нэрлэгджээ. UNAI-гийн дээд боловсролыг сайжруулах сүлжээнд багтсанаар 2017 оноос Бан Ги Мүний санаачилсан Дэлхийн Боловсролын Хүрээлэнгийн (GEI) ажлыг уг их сургууль эхлүүлсэн байна. 2014 онд, доктор Чан Сүүн Хюн нь Хандун олон улсын их сургуулийн хоёр дахь ерөнхийлөгчөөр сонгогдсон. Ерөнхийлөгч Чан ажлаа эхэлснээс хойш тус сургуулийн гол зорилтуудыг шинэчилж, “Дэлхийг өөрчлөх арван төсөл” боловсруулан гаргаснаа зарласан юм.

Санхүүгийн тусламж дэмжлэг
Хандун олон улсын их сургууль нь хөгжиж буй орны болон нийгэм, эдийн засгийн нөхцөл нь өндөр боловсрол эзэмшихэд нь саад болж оюутнуудад зориулсан мөнгөн тусламж, тэтгэлэг олгодог. Оюутнуудад тусламж үзүүлэхийн тулд олон ивээн тэтгэгч нар тэтгэлгийн хандивын сангуудыг үүсгэсэн байдаг. Гадаад оюутнууд бүтэн эсвэл хэсэгчилсэн тэтгэлэг хүссэн өргөдлөө илгээх боломжтой. Хандуны хөгжлийн сангаар дамжуулж оюутнуудад тэтгэлэг олгодог ба тэдгээрийн ихэнх нь тодорхой хувь хэмжээтэй эсвэл бусад хандивын байгууллагуудтай хамтарсан тэтгэлэг байдаг. Үүгээр зогсохгүй Хандун нь солонгос оюутнуудынхаа сурлагын амжилт болон санхүүгийн хэрэгцээнээс нь хамаарч тэтгэлэг олгодог.

Багшлах бүрэлдэхүүн
Ихэнх багш, профессорууд тус тусын салбартаа дээд боловсрол, эрдмийн зэрэг, цол эзэмшсэн хүмүүс байдаг. Гадаад хэлүүдийг амжилттай сайн заахын тулд Америк болон Хятадаас төрөлх хэлтэй багш, профессоруудыг урьж ажиллуулдаг. Хандуны багш, профессорууд нь бүгд уг Их сургуулийн итгэлийн тунхагт нэгдэж гарын үсгээ зурсан Христэд итгэгч нар байдаг бөгөөд тунхагийг сургуулийн вэб хуудаснаас харж болно.

Олон улсын хуулийн сургууль
Америкийн хуульчийн лиценз авах шаардлагыг хангах олон улсын хуулийн магистерийн сургуультай. Солонгос улсад ийм боломжтой сургууль ажиллаж байгаараа тун онцлог юм. Гэр бүл цуцлалтын асуудлаар мэргэшсэн, Чол Бү Чой төдийгүй олон хуульчид энд идэвхтэй ажиллаж байна.

Байрлал
Ойролцоогоор 0,81 км квадрат (200 акр) газар нутгийг эзэмшдэг. Хандун нь Өмнөд Солонгосын Похан хотод байрладаг. Похан нь одоогоор 500,000 гаруй хүн амтай, эрчимтэй өсөж буй хот юм. Похан хот нь хэд хэдэн томоохон гангийн үйлдвэрийн төв гэдгээрээ танигдсан бөгөөд эдгээрт POSCO болон Hyundai Steel компаниуд багтана. Далайн боомт болсон Похан нь шинэхэн загасаараа аялагчдыг ихээхэн татдаг бөгөөд эртний Шиллагийн үеийн төв хот болох Гёнжүгээс 30 минутын зайд байрладаг. Хандун нь Поханы “Хойд далайн эрэг” ба захын дүүрэг, ХынХэ гэх жижиг тосгоны дундах толгод дээр байрладаг. Тус их сургуулийн хотхон нь толгодын орой дээр байгуулагдсан тул Зүүн тэнгис болон эргэн тойрон дахь тутрагын тариалангийн талбай харагддаг. Зүүн хэсгээрээ жижиг голуудаар хиллэх бөгөөд Хандуны ашиглагдаагүй өргөн талбай их сургуулийн хотхоны өмнөд хил болдог.

Элсэлтийн шалгуурууд
Хандун олон улсын их сургуульд элсэн орохын тулд өрсөлдөхүйц сурлагын амжилт гаргасан байх хэрэгтэй бөгөөд элсэхийг хүсэгчдийг өмнө суралцаж байсан сургуулийн хичээл сурлагын дүн, ярилцлага, болон Англи хэлний чадварын түвшин гэсэн гурван гол үзүүлэлтээр дүгнэдэг. Солонгос улсын ахлах сургуулийг төгсөгчид нь сурлагын үзүүлэлт сайтай, улсын элсэлтийн ерөнхий шалгалтад өндөр оноо авсан байж л тус их сургуульд элсэн суралцах боломжтой. Гадаад улсуудаас элсэн суралцахыг хүсэгчид нь Солонгос улсын боловсролын системийн жишигт тэнцэхүйц үзүүлэлтийг хангасан байх ёстой.

Магистр, докторын сургалт
•	Ерөнхий эрдмийн магистр, докторын сургууль •	Боловсролын магистр, докторын сургууль •	Хөрвүүлэг, орчуулгын магистр, докторын сургууль •	Олон улсын менежмент, удирдлагын магистр, докторын сургууль •	Сэтгэл судлалын магистр, докторын сургууль •	Хандун Олон Улсын Хуулийн сургууль (HILS)